Færøerne (på færøsk "Føroyar"), betyder fåre-øerne. Det er en gruppe på 18 øer af vulkansk oprindelse i den nordlige del af Atlanterhavet mellem Skotland, Island og Norge. 
Den første bosættelse på øerne fandt sted, da irske munke slog sig ned omkring år 625, men øernes egentlige befolkning stammer fra vikinger, som bosatte sig på øerne i tiden efter år 800. Færøernes befolkning er færinger, og befolkningstallet er knapt 50.000, hvoraf ca. 17.000 bor i hovedstaden Thorshavn. Færingerne taler færøsk, som hører til de germanske sprog, og som stammer fra det gamle norske sprog, norrønt. Dansk er desuden officielt sprog.
Færøerne er en delvis selvstyrende del af Kongeriget Danmark ifølge en lov om hjemmestyre fra 1948 og udøver det parlamentariske selvstyre i et af verdens ældste parlamenter, "lagtinget". Øerne vælger 2 repræsentanter til det danske folketing, og de har valgt at stå uden for EU. Administrativt er øerne opdelt i 6 "sysler" og 34 kommuner. 
Øernes klima er præget af deres beliggenhed i Golfstrømmen, som medvirker til at give milde vintre og kølige somre. Fiskeri og fåreavl er hovederhverv på øerne. Fangst af flokke af grindehvaler, som sker i fjorde på øerne, er en særlig færøsk specialitet.
"Læs mere"
